《次韵李教授闵雨》
宋代·王庭圭

赤帷使者朱斑车，重檐飞盖遮日乌。佛前下马来跪炉，草木焦卷苗欲枯。

我亦本是耕田夫，仅能识字勤须臾。吟诗闵雨作时无，空劳皱眉捋髭须。

安得年丰鼓不桴，便足饱饭甘樵苏。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。